**7. POLGÁRI NEMZETBIZTONSÁGI ALAPKÉPZÉSI SZAK**

534/2023. (XII. 5.) Korm. rendelet

**A/ A szak alapadatai**

**1. Az alapképzési szak megnevezése:**

a) magyar nyelven: polgári nemzetbiztonsági alapképzési szak

b) angol nyelven: Civilian National Security Studies bachelor programme

**2. Az alapképzési szak szakirányai:**

a) magyar nyelven: humán felderítő szakirány

b) angol nyelven: Specialization in Human Intelligence

c) magyar nyelven: technikai felderítő szakirány

d) angol nyelven: Specialization in Technical Intelligence

e) magyar nyelven: terrorelhárítási szakirány

f) angol nyelven: Specialization in Counter-Terrorism

**3. Az alapképzési szakon szerezhető szakképzettség oklevélben szereplő megnevezése:**

a) magyar nyelven: polgári nemzetbiztonsági szakértő, humán felderítő szakirányon

b) angol nyelven: Civilian National Security Expert Specialized in Human Intelligence

c) magyar nyelven: polgári nemzetbiztonsági szakértő, technikai felderítő szakirányon

d) angol nyelven: Civilian National Security Expert Specialized in Technical Intelligence

e) magyar nyelven: polgári nemzetbiztonsági szakértő, terrorelhárítási szakirányon

f) angol nyelven: Civilian National Security Expert Specialized in Counter-Terrorism

**4. Az alapképzési szak profilja:**

**4.1. képzési terület szerinti besorolása:** államtudományi képzési terület, nemzetbiztonsági felsőoktatás

**4.2. a végzettségi szint besorolása:**

a) alapfokozat (baccalaureus, bachelor of arts, rövidítve: BA)

b) ISCED 2011 szerint: 655

c) Magyar Képesítési Keretrendszer/Európai Képesítési Keretrendszer szerint: 6

**4.3. a szakképzettség képzési területek egységes osztályozási rendszere szerinti tanulmányi területi besorolása ISCED-F 2013 szerint:** 1032

**4.4. a szak orientációja**: gyakorlatorientált (60-70 százalék)

**B/ A képzés szerkezeti és kimeneti jellemzői**

**5. A képzési idő félévekben:** 6 félév

**6. Az alapfokozat megszerzéséhez összegyűjtendő kreditek száma:** 180 kredit

6.1. A szakdolgozathoz vagy diplomamunka elkészítéséhez rendelt kreditek száma: 10 kredit

6.2. Szakmai gyakorlati képzéshez rendelt kreditek száma: 3 kredit

6.3. A szakirány elvégzésével összegyűjtendő kreditek minimális száma: 40 kredit

**7. Az alapképzési szak képzési célja, a szakmai kompetenciák leírása**:

**7.1. A képzés célja:**A képzés célja polgári nemzetbiztonsági szakértők oktatása és nevelése a nemzetbiztonsági szolgálatok, valamint más, a titkos információgyűjtésre és leplezett eszközök alkalmazására feljogosított szervek számára, akik korszerű általános és szaktudományi, elméleti és gyakorlati ismeretekkel, továbbá nemzetbiztonsági szakmai, szaktechnikai, jogi, kriminológiai, kriminalisztikai, pszichológiai, informatikai, biztonságpolitikai és idegen szaknyelvi ismeretekkel rendelkeznek.

**7.2. Az elsajátítandó szakmai kompetenciák:**

**7.2.1. Tudás:**

- Magas szinten ismeri a nemzetbiztonsági, valamint a titkos információgyűjtésre feljogosított szervezetek működésének alapvető sajátosságait.

- Szakmai kitekintéssel rendelkezik más országok nemzetbiztonsági struktúráira, szervezeteire.

- Rendelkezik a nemzetbiztonsági tevékenységhez szükséges pszichológiai és kommunikációs ismeretekkel.

- Tisztában van a szakmai tevékenység végzését szolgáló, segítő külső − nyílt és nem nyílt − információs források, adatbázisok, adattárak, nyilvántartások jelentőségével.

- Tisztában van a polgári nemzetbiztonsági tevékenységekhez kapcsolódó biztonsági szempontokkal, ismeri az ügyviteli, titok- és adatvédelmi szabályokat.

- Rendelkezik a biztonsági helyzet, kihívások, veszélyforrások, kockázati tényezők és fenyegetések nemzetbiztonsági szempontú megítéléséhez, értékeléséhez szükséges, preventív gondolkodást megalapozó ismeretekkel.

**7.2.2. Képesség:**

- Képes a polgári nemzetbiztonsági feladatok végrehajtása során az előírt algoritmusok szerinti tevékenységre, az előre nem modellezhető helyzetekben a gyors és körültekintő értékelésre, döntések előkészítésére és a döntések meghozatalára.

- Képes a személyiség hatékony megismerésére, a bizalmon alapuló együttműködési viszony kialakítására és a kommunikációs technikák helyzethez igazítására, a szakmai ismeretek átadására, az önművelésre, a szakmai tudás folyamatos fejlesztésére.

- Képes a szakmai feladatnak megfelelő magatartás- és viselkedésformák alkalmazására.

- Képes a nyílt és titkos forrásból beszerzett információk elemzésére, értékelésére, feldolgozására, hasznosítására, egyedi és összetett szakmai kérdések komplex értékelésére.

- Képes a polgári nemzetbiztonsági, valamint a titkos információgyűjtésre és leplezett eszközök alkalmazására feljogosított szervezetek tevékenységéhez kapcsolódó korszerű társadalom- és természettudományi ismeretek alkalmazására.

- Képes az eredményes szakmai tevékenységhez a rendelkezésre álló humánforrásokat, titkosszolgálati eszközöket, módszereket, terrorelhárító eljárásokat szakszerűen alkalmazni.

**7.2.3. Attitűd:**

- Munkavégzése során politikamentesség, bajtársiasság, a nemzetbiztonsági és rendvédelmi feladatokat ellátó szervekhez való lojalitás jellemzi.

- Rendelkezik a szervezeti hierarchiának megfelelő utasításadási készséggel.

- A nemzetbiztonsági feladatok kapcsán a rendszerszintű, komplex gondolkodás jellemzi.

- Törekszik szakmai idegen nyelvi ismeretei és digitális kompetenciái tudatos fejlesztésére, munkatársai szakmai fejlődésének támogatására.

- Ismeri és biztonságtudatos szemlélettel készségszinten alkalmazza az információk megóvásának és megosztásának elveit és gyakorlatát.

- Nyitott és érdeklődő a tradicionális és új szakmai ismeretek, tendenciák, módszerek és technikák iránt.

- Nyitott a szervezeti és technikai jellegű innováció iránt, alkalmazza azokat és keresi alkalmazásuknak a lehetőségét.

**7.2.4. Autonómia és felelősség:**

- Alkalmas a nemzetbiztonsági, ideértve a felderítési, elhárítási és terrorelhárítási szakmai feladatok végrehajtása során a hazai nemzetbiztonsági szolgálatok, illetve rendvédelmi feladatokat ellátó szervek munkatársaival való hatékony együttműködésre, továbbá nemzetközi kapcsolattartásra és együttműködésre.

- Alkalmas személy- és iparbiztonsági ellenőrzés gyakorlati feladatainak végrehajtására.

- Alkalmas a hatáskörébe utalt feladatok, különös tekintettel a felderítéssel kapcsolatos gyakorlati tevékenységek végzésére.

- Készen áll szakmai felelőssége és tudása folyamatos fejlesztésére, valamint az önművelésre.

**7.3. Az elsajátítandó szakirányú kompetenciák:**

**7.3.1. humán felderítő szakirányon**

**7.3.1.1. Tudás:**

- Magas szinten birtokolja a titkos felderítés megkezdéséhez és lefolytatásához, a nemzetbiztonsági célú értékelő-elemző, tájékoztató rendszerek működtetéséhez szükséges szakmai ismereteket.

- Ismeri az emberi forrásból történő információgyűjtés társadalmi és pszichológiai hátterét, pszichológiai alapjait, az eszközrendszer létrehozását, fenntartását.

- Birtokában van a nyílt forrásból származó információgyűjtés általános ismereteinek.

- Részletesen és mélyen ismeri a polgári nemzetbiztonsági tevékenység- és feladatrendszerhez tartozó műveleti és technikai tudásanyagot.

- Jártas a nemzetbiztonsági értékelő, elemző és tájékoztató alrendszer alapelveiben, funkcióiban, technikai hátterében.

- Jártassági szinten ismeri a speciális krimináltechnikai eszközök alkalmazását.

**7.3.1.2. Képesség:**

- Képes a humán információszerzés területén a speciális szakmai ismeretek alkalmazásával a nemzetbiztonsági szolgálatok törvényi, jogszabályi és aktuális feladat-meghatározásának kielégítéséhez szükséges információk megszerzésére.

- Képes a polgári nemzetbiztonsági szervezetek feladatrendszerének, valamint a titkos információgyűjtésre és leplezett eszközök alkalmazására feljogosított szervezetek sajátosságainak figyelembevételével az eszközök és módszerek alkalmazásának tervezésére, szervezésére, különleges műveleti feladatok szakszerű végrehajtására és döntések előkészítésére.

- Felkészült a műveleti feladatok ellátása során a váratlan helyzetekben történő szakszerű és hatékony válaszadásra.

- Képes az illetékességi terület nemzetbiztonsági helyzetének elemzésére, értékelésére.

**7.3.1.3. Attitűd: -**

**7.3.1.4. Autonómia és felelősség: -**

**7.3.2. technikai felderítő szakirányon**

**7.3.2.1. Tudás:**

- Korszerű ismeretekkel rendelkezik a technikai felderítés egyes szakterületeiről, alkalmazhatóságáról.

- Tisztában van a technikai adatszerzés, a titkos információgyűjtés, valamint egyes szakértői tevékenységek alapismereteivel.

- Ismeri az elektronikus információs rendszerek működésének alapvető sajátosságait, a kiberbiztonság főbb kihívásait, az információs műveletek végrehajtásához szükséges alapismereteket.

- Birtokában van a nyílt forrásból származó információgyűjtés technikai vonatkozású elméleti és gyakorlati alapismereteinek.

**7.3.2.2. Képesség:**

- Képes a polgári nemzetbiztonsági, valamint a titkos információgyűjtésre feljogosított szervezetek feladatrendszere sajátosságainak figyelembevételével speciális technikai eszközök alkalmazásának tervezésére, szervezésére, egyes szaktevékenységek szakszerű végrehajtására, és döntések előkészítésére.

- Képes a technikai szakfeladatok ellátása során hatékony feladatmegoldásra, egyes speciális szaktevékenységek szakszerű végrehajtására.

**7.3.2.3. Attitűd: -**

**7.3.2.4. Autonómia és felelősség: -**

**7.3.3. terrorelhárítási szakirányon**

**7.3.3.1. Tudás:**

- Ismeri Magyarország biztonságpolitikai viszonyait. Tisztában van az általános biztonság értelmezéséhez kapcsolódó elméletekkel.

- Tisztában van a terrorizmus geopolitikai, gazdasági, társadalmi, jogi, pszichológiai, pedagógiai összefüggéseinek lényegi elemeivel.

- Ismeri a terrorelhárítással kapcsolatos jogszabályokat, a terrorelhárítás elméletének és gyakorlatának alapjait.

**7.3.3.2. Képesség:**

- Önállóan képes a főbb terrorelhárítási folyamatok jellegzetességeit felismerni, ezek alapján a szakmai vezetői feladatszabás alapján alapvető szakmai koncepciókat önállóan megfogalmazni.

- Objektumok, létfontosságú létesítmények és személyek védelme vonatkozásában képes a terrorizmussal kapcsolatos kockázatelemzések elkészítésére.

- Képes a pszichológia, a szociológia és a vezetéselmélet korszerű kutatási eredményeinek szakmai alkalmazására a terrorelhárító munkában.

- Képes a terrorelhárító műveletek tervezésében, előkészítésében, végrehajtásában, erők és eszközök alkalmazásában, műveletek irányításában, társszervezetekkel, partnerekkel való együttműködésben való részvételre.

**7.3.3.3. Attitűd: -**

**7.3.3.4. Autonómia és felelősség: -**

**C/ A képzés további jellemzői**

**8. Az alapképzés jellemzői:**

**8.1. Idegennyelvi követelmény:** A jelentkezéshez és a felvételhez szükséges idegennyelvi követelményt a Nemzeti Közszolgálati Egyetemről, valamint a közigazgatási, rendészeti és katonai felsőoktatásról szóló [2011. évi CXXXII. törvény](https://njt.hu/jogszabaly/2011-132-00-00) felhatalmazása alapján kiadott jogszabály határozhat meg.

**8.2. A szak speciális képzésszervezési, módszertani jellemzői:**

8.2.1. Szakmai gyakorlatra vonatkozó követelmények: Az intézményen kívül teljesítendő szakmai gyakorlat 3 féléven keresztül félévente 30 óra. A szakmai gyakorlat részletes követelményeit a szak tanterve határozza meg.